Muro de Roda

:*Iste articlo tracta sobre *'Muro de Roda**. Ta altros usos d'o [[toponimia|toponimo]] «Muro de Roda» se veiga **Muro de Roda (desambigación)**.''


**Muro de Roda** ye un [[lugar]] [[Aragón|aragonés]] d'o [[municipio]] de [[A Fueva (municipio)|a Fueva]], en a [[Comarcas d'Aragón|comarca]] de [[Sobrarbe]] y a [[provincias d'Espanya|provincia]] de [[provincia de Uesca|Uesca]]. En l'actualidat se troba despoblau.

==Cheografía==
Muro de Roda sinyorea o tozal de Muro, l'altura mayor en a [[sierra de Muro de Roda]], que recibe ixe nombre por a población, y que fa de divisoria d'entre a subcomarca natural que ye [[a Fueva]] en a man oriental y a [[val d'a Cinca]] en a occidental.

S'accede ta Muro por una [[pista forestal|pista]] que i puya dende [[Tierrantona]], transitable en 4x4, y por a que esnaviesa a la vista de [[o Pamporciello]], [[O Plano (Muro de Roda)|o Plano]] y a casa de [[Carrera (Muro de Roda)|Carrera]], y aman de o desbarro por a on se va ta [[Fumanal]].

O lugar o forman dos barrios; la un, mas altero y mas antigo, ye en l'altura d'o tozal de Muro y aprofeita parcialment un discreto sallent de penya por a man occidental ta millor defensa, en estando tot rodeyau de [[muralla]]. L'atro barrio, mas baixo en altitut, o forman bellas casas y construccions arredol de l'antiga [[casa d'a villa]], a [[escuela (edificio)|escuela]] y a [[ermita de Sant Bertolomeu de Muro de Roda|ermita de Sant Bertolomeu]], y no tiene as defensas de l'antigo.

===Cheodesia===
Bi ha un [[vértiz cheodesico]] situau a una altaria de 1019 metros dende o [[livel d'a mar]] chunto a os repuis d'os alacez d'a muralla ueste que rodía o castiello de Muro de Roda.

==Historia==
O lugar de Muro de Roda se va comenzar a fortificar en [[1017]], baixo lo reinau de [[Sancho Garcés III de Navarra|Sancho III lo Mayor]], en una epoca en a que en o [[condato de Sobrarbe|Sobrarbe]] se va consagrar bellas ilesias (como a [[ermita de Sant Chuan y Sant Pavlo de Tella|ermita de St. Chuan y St. Pavlo de Tella]] -1018-) y se va fortificar [[aldeya]]s y [[castiello]]s. A primer construcción de Muro, probablement, no yera si que una [[bastida]] menor. D'ixa primer etapa data a [[ermita de Sant Bertolomeu de Muro de Roda|ermita de Sant Bertolomeu]] (anyos 1040-1050), que s'ha quiesto veyer como a [[capiella]] que feba servicio a la fortificación.

L'historiador [[Agustín Ubieto Arteta|Agustín Ubieto]], en os [[anyos 1970]], informaba que a primer aparición de Muro de Roda en os documentos yera de 1050. Ta ixo se va basar en a tesi doctoral d'Ángel J. Martín Duque, «''Colección diplomática de [[Reyal Monesterio de Sant Veturián|San Veturián]] y [[Monesterio de Santa María d'Obarra|Santa María de Obarra]] ([[1000]]-[[1219]])''», de 1956, que ye dipositada en a [[Facultat de Filosofía y Letras]] d'a [[Universidat de Zaragoza]].

En una segunda tongada de construccions, en o [[sieglo XII]], se i va devantar a peculiar [[ilesia de Santa María de l'Asumpción de Muro de Roda|ilesia de Sta. María de l'Asumpción]], posiblement coincidindo con a desbastida de a [[torraza]], de base [[cilindro|cilindrica]], que dica alavez i heba habido y d'a cual no n'ha quedau sique a parte d'os [[alacet|alacez]], debaixo d'os [[abside]]s d'o templo. A [[carta de consagración]] de a ilesia, de [[1107]], se va descubrir en 1997, y en l'actualidat se conserva en o [[Museu Diocesano de Balbastro]]. A ilesia substituye a l'antiga torraza, pus ye integrada en a [[muralla]] que environa o recinto y tiene un [[campanal]] que ye pensau ta fer-se servir ta doble función, liturchica y militar.

En os sieglos [[sieglo XV|XV]], [[sieglo XVI|XVI]] y [[sieglo XVIII|XVIII]] a ilesia y as construccions de lugar van sufrir remodelacions. Son destacables os [[cubo (arquitectura)|cubos]] de a muralla perimetral d'o recinto, desarrollaus en o sieglo XVI, u o campanal de a ilesia parroquial de l'Asumpción, remodelau la zaguer vegada en o XVIII.

===Toponimia===
As primers referencias toponimicas medievals de Muro, alportadas tamién por o profesor Ubieto, dan as formas «''Muro''» y «''Muri''», y a mas principal que ye «''Muro Maiorem''», que en [[Idioma latín|baixo latín]] significa «o Muro Mayor» y da cuenta de a importancia que debeba tener. Se sabe que con ixe nombre se va conoixer a fortificación en os suyos primers anyos, dica que en o [[sieglo XII]], por a perda d'importancia estratechica, deixó d'estar una posesión reyal y le'n van ceder a [[Diocesi de Roda d'Isabana|o bispau de Roda d'Isabana]], d'a on se suposa que se va ganar l'apelativo «de Roda».

En Muro de Roda, bels autors han quiesto veyer o punto d'oríchen d'a on habría dimanau l'[[apellito|apellido]] [[Linache d'os Mur|Mur]], frecuent en buena cosa de l'[[Alto Aragón]] y que van lievar cualques personaches de l'alta y a baixa [[nobleza]] d'[[Reino d'Aragón|Aragón]] en diferents momentos de a historia.

==Patrimonio==
O lugar de Muro de Roda, nian atamas de trobar-se despoblau dende meyanías d'o [[sieglo XX]], comprende dos barrios y un numer important d'enrunas d'o que va estar as casas.

O barrio superior, mas antigo de construcción, se troba amurelau perimetralment, sacando-ne o troz occidental que mira ta a [[valle d'a Cinca]] y que, en trobar-se alto d'un [[cinglo|cillo]] natural de bels [[metro]]s d'altaria, no tiene sique un muret chicorrón, de poca altaria, ta sacar mas o miedo que no ta privar ataques. 

A muralla ye declarada [[Bien d'Intrés Cultural]] (cod. 1-INM-HUE-003-113-291-1_4), y delimita un perimetro de forma [[ovalo|ovalada]], con bels 150 metros d'amplaria maxima (eixe Norte-Sud) y bels 50 en a minima. O gruixo d'os muros ye d'1,57 metros y gosan arribar a fer 4 metros d'altaria, con una disposición que se crei que puede estar pareixida a la que heba de tener l'arruinau desplobau de [[Tou]], chusto en a [[cuentra]] d'[[río Cinca|a Cinca]]. Tiene un [[paseyo de ronda]] muit bien marcau, y se crei que ye a parte que actualment fa de paseu a que podeba haber estau a primer muralla, tot habendo-se-le sumau cualque gruixo, posteriorment, que formaría a cara exterior.

A [[ilesia de Santa María de l'Asumpción de Muro de Roda|ilesia de Santa María de l'Asumpción]] tamién ye considerada Bien d'Intrés Cultural (cod. 1-INM-HUE-003-113-291-1_5), y destaca por os tres [[abside]]s que tiene, que miran t'afuera d'a muralla, anque o conchunto de a ilesia ye adintro d'o perimetro amurelau, de manera que a propia [[frontera]] d'o templo se contina con o lienzo exterior de o muro. O templo, por adintro, tiene tres [[nau (arquitectura)|naus]] paralelas que rematan, cadaguna, en un d'os absides. L'[[altar]] ye caracteristicament elevau, y se i puya con seis escalons que tamién sirven ta acceder a dos absidez laterals que, por trobar-se tapiaus, fan de [[sacristía]]. O campanal, completau en o sieglo XVIII (mesmo que as pinturas interiors) teneba funcions relichiosas y defensivas.

Tamién comprendida en o perimetro de muralla, a [[ermita de Santa Barbara de Muro de Roda|ermita de Santa Barbara]] (sieglo XVI) ye declarada Bien d'Intrés Cultural (codigo 1-INM-HUE-003-113-291-1_6), anque en iste caso l'estau de conservación mala que presentaba va requerir-ne una intervención total en a zaguer restauración. D'o sieglo XI data a [[ermita de Sant Bertolomeu de Muro de Roda|ermita de Sant Bertolomeu]], que por contra como las altras, no fa parte d'o recinto con murallas, sino que ye en o barrio baixo, a on que se troba a escuela, a casa d'a villa y belaltros edificios, que se i construyón muit posteriorment a cuan se fizon os d'o barrio d'alto

O perimetro amurallau y as ilesias de l'Asumpción, Sant Bertolomeu y Santa Barbara os va restaurar o [[Gubierno d'Aragón]] de forma recient, d'entre os anyos 1999 y 2010, y van estar inauguraus dimpuesas d'as obras por o president autonomico, [[Marcelino Iglesias Ricou|Marcelino Iglesias]], o dia 30 de mayo d'ixe zaguer anyo.

==Fiestas==
*[[24 d'agosto]], **Fiesta Mayor''', fendo-le honras a Sant Bertolomeu.

## Referencias